Рођен је 1948. године у насељу Бабићи у општини Плужине код реке Пиве. Основну школу завршио је у Никшићу, а учитељску школу у Сарајеву. Дипломирао је књижевност на Сарајевском универзитету. На Београдском универзитету магистрирао је на романима Борислава Пекића, а докторирао на књижевном делу Растка Петровића. Радио је као наставник српског језика у Сарајеву, професор српског језика у Крушевцу, научни сарадник Института за књижевност и уметност у Београду, Нортроп Фрај центра и Центра за руске и источноевропске студије на Универзитету у Торонту. Члан је Удружења књижевника Србије и Републике Српске. Био је и члан канадског ПЕН центра који је напустио када ни једним актом нису реаговали на НАТО бомбардовање Србије и Црне Горе када су побијене хиљаде цивила, а међу њима и више деце, новинара и писаца.